સ્વતંત્રતા દિવસની પૂર્વ સંધ્યાએ શૅરબજારના ખેલાડીઓ ગુલાબી મૂડમાં હતા. બે દિવસના ઘટાડાને પાછળ છોડીને શૅરબજાર આજે તેજીતરફી અગ્રેસર બન્યું હતું. બૅન્ક, એફએમસીજી, એનર્જી અને મેટલ શૅર્સની તેજીને પગલે બંને બેન્ચમાર્ક્સ વધીને બંધ નોંધાયા હતા. ફુગાવાના પ્રોત્સાહક આંકડાને પગલે મોટા ભાગનાં તમામ ક્ષેત્રોમાં લેવાલી જોવા મળી હતી. શાકભાજીના ભાવ ઘટતાં જુલાઈમાં રિટેલ ફુગાવો 4.17 ટકાએ નવ મહિનાને તળિયે નોંધાયો છે. જૂનમાં ચાર વર્ષની ટોચે પહોંચેલો જથ્થાબંધ ભાવનો ફુગાવો જુલાઈમાં નજીવા ઘટાડા સાથે 5.09 નોંધાયો છે.